KOMUNIKACIJA KOMISIJE VIJEĆU u skladu s člankom 395. Direktive Vijeća 2006/112/EC /* COM/2014/0623 final */





KOMUNIKACIJA KOMISIJE VIJEĆU u skladu s člankom 395. Direktive Vijeća 2006/112/EZ 1. KONTEKST U skladu s člankom 395. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost („Direktiva o PDV-u”) Vijeće, koje djeluje jednoglasno na prijedlog Komisije, može odobriti bilo kojoj državi članici uvođenje posebnih mjera za odstupanje od odredbi te Direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza. Budući da se tim postupkom predviđaju odstupanja od općih načela PDV-a, u skladu s dosljednim odlukama Suda, takva bi odstupanja trebala biti razmjerna, a područje njihove primjene ograničeno. Dopisom evidentiranim pri Komisiji 14. siječnja 2014. Estonija je na temelju članka 395. Direktive o PDV-u zatražila odobrenje da primijeni postupak obrnutog oporezivanja na isporuku dragog kamenja u cilju sprečavanja porezne prijevare. Međutim, budući da u pogledu prijevare u tom sektoru nije dostavljeno dovoljno informacija, Komisija je dopisom od 13. ožujka 2014. o tome zatražila dodatne informacije. Dopisom evidentiranim pri Komisiji 7. svibnja 2014. Estonija je kao odgovor na taj zahtjev pružila dodatne informacije. U skladu s člankom 395. stavkom 2. te Direktive Komisija je dopisom od 10. lipnja 2014. obavijestila druge države članice o zahtjevu Estonije. Dopisom od 12. lipnja 2014. Komisija je Estoniju obavijestila da ima sve informacije koje smatra potrebnima za procjenu zahtjeva. 2. OBRNUTO OPOREZIVANJE Osoba odgovorna za plaćanje PDV-a u skladu s člankom 193. Direktive o PDV-u jest porezni obveznik koji isporučuje robu ili usluge. Svrha je mehanizma obrnutog oporezivanja prebaciti odgovornost na poreznog obveznika kojemu se isporučuju roba ili usluge. Do kružnih prijevara dolazi kada trgovac nakon prodaje robe izbjegava platiti PDV poreznim tijelima, no njihovi kupci imaju pravo na porezne olakšice s obzirom na to da imaju važeći račun. U najekstremnijim slučajevima takve utaje poreza ista roba ili iste usluge isporučuju se više puta bez plaćanja PDV-a poreznim tijelima s pomoću sheme „vrtuljka” (koja uključuje trgovanje robom ili uslugama među državama članicama). Utvrđeno je da se određivanjem osobe kojoj se isporučuju roba ili usluge kao osobe odgovorne za plaćanje PDV-a u takvim slučajevima mehanizmom obrnutog oporezivanja uklanja prilika za takav oblik utaje poreza. 3. ZAHTJEV U skladu s člankom 395. Direktive o PDV-u Estonija zahtijeva da Vijeće, djelujući na temelju prijedloga Komisije, odobri primjenu posebne mjere odstupanja od članka 193. Direktive o PDV-u u pogledu primjene mehanizma obrnutog oporezivanja na isporuku dragog kamenja. Prema informacijama koje je dostavila Estonija, primjena mehanizma obrnutog oporezivanja na isporuku plemenitih metala predviđena je od 1. srpnja 2014. na temelju članka 199.a stavka 1. točke (j) Direktive o PDV-u, kako je umetnut „Direktivom o obrnutom oporezivanju”[1]. Estonska nadležna tijela očekuju da se kao dopuna toj mjeri taj mehanizam primijeni na drago kamenje, što nije predviđeno Direktivom o PDV-u. 4. STAJALIŠTE KOMISIJE Kada Komisija prima zahtjeve na temelju članka 395., pregledava ih se da bi se ustanovilo da su osnovni uvjeti za njihovo odobrenje zadovoljeni, tj. procjenjuje se hoće li se predloženom posebnom mjerom pojednostavniti postupci za poreznog obveznika i/ili poreznu upravu odnosno hoće li se mjerom spriječiti određene vrste porezne utaje i izbjegavanja poreza. U tom je smislu Komisija uvijek zauzimala selektivan i oprezan stav, želeći se pobrinuti da odstupanja ne ugrožavaju funkcioniranje općeg sustava PDV-a te da budu neophodna i razmjerna, a područje primjene ograničeno. Zatražena mjera u biti je povezana s činjenicom da se, kako je spomenuto, mehanizam obrnutog oporezivanja primjenjuje na plemenite metale od 1. srpnja 2014. Budući da je u primjeni mehanizma obrnutog oporezivanja uvijek prisutna opasnost da se prijevara prenese na druge proizvode, Estonija na drago kamenje želi primijeniti sličnu mjeru jer trgovci plemenitim metalima često trguju i dragim kamenjem. Međutim, Estonija dosad još nije bila u mogućnosti pružiti točne informacije o (mogućem) stanju u pogledu prijevare povezane s dragim kamenjem jer se provjere još provode. Te su provjere započele u drugoj polovini 2013., ali za prethodne godine nema dostupnih informacija. Prema dostupnim informacijama, Estonija je otkrila jednu takvu shemu „vrtuljka” za drago kamenje koja uključuje drugu državu članicu. U pogledu broja transakcija koje uključuju drago kamenje Estonija je izvijestila da je on mjesečno varirao od tri do devet u razdoblju od srpnja 2013. do siječnja 2014., ali se povećava. U pogledu mogućih konvencionalnih mjera za rješavanje problema u tom sektoru Estonija nije pokazala da su posebne mjere primijenjene, provedene ili predviđene u bliskoj budućnosti. Izjavljeno je samo da će nakon isteka razdoblja primjene zatraženog odstupanja biti moguće nadzirati taj sektor uobičajenim postupcima nadzora, kao što su rutinski inspekcijski pregledi i revizija. Komisija smatra da na temelju tih elemenata nije utvrđena potreba za odstupanjem u tom području. Naime, vrlo ograničen broj transakcija koje je izvršila nekolicina poreznih obveznika čije su aktivnosti u sektoru plemenitih metala već poznate i utvrđene načelno bi trebao omogućiti odgovarajuće praćenje i nadzor sektora konvencionalnim mjerama, kako je predviđeno nakon isteka razdoblja zatraženog odstupanja. Istodobno, premda se navodi određeni slučaj prijevare, nije pokazano da je u međuvremenu zbog općeg postojećeg ili mogućeg stanja u pogledu prijevara potrebna posebna mjera odstupanja. 5. ZAKLJUČAK Na temelju navedenih elemenata Komisija se ne slaže sa zahtjevom koji je podnijela Estonija. [1] Kako je umetnuto Direktivom Vijeća 2013/43/EU od 22. srpnja 2013. o izmjeni Direktive 2006/112/EZ o zajedničkom sustavu poreza na dodanu vrijednost u vezi s neobveznom i privremenom primjenom mehanizma obrnutog oporezivanja na isporuke određene robe i usluga podložnih prijevari (SL L 201, 26.7.2013., str. 4.).